Pastoor vas wat meer as 230 km/h jaagArgieffoto” ‘n Mercedes Benz S350. Die Gautengse verkeerspolisie het ŉ 51-jarige pastoor in hegtenis geneem wat glo teen meer as 230 km/h in sy Mercedes Benz S350 gejaag het. Busaphi Nxumalo, woordvoerder van die Gautengse verkeerspolisie, het Woensdag gesê die pastoor is Dinsdagaand op die N1-snelweg naby Vanderbijlpark deur die verkeerspolisie se hoëspoedeenheid betrap waar hy ŉ algemene spoed van 236 km/h in ŉ 120 km/h-sone gery het. “Die bestuurder is naby die Barrage gedwing om stil te hou, waarna hy aan beamptes gesê het hy is haastig op pad na Kroonstad in die Vrystaat om sy dogter op te laai wat daar vir hom wag,” het Nxumalo gesê. Die man is net daar in hegtenis geneem en na die Barrage-polisiestasie geneem waar hy van roekelose bestuur en dat hy die spoedgrens van 120 km/h oorskry het aangekla is. Hy is later op borgtog van R1 000 vrygelaat op die voorwaarde om eersdaags in die Vanderbijlpark-landdroshof te verskyn. Die Gautengse verkeerspolisie het motoriste gewaarsku om by die spoedgrens te hou omdat die hoëspoedeenheid met die oog op die komende Paasfeestydperk op hoë gereedheidsgrondslag is.